謝詹中美惠五典毓蒙書
作者：陸文圭
朝代：宋

paragraphs: 山上有佳木，春風抽新萌。
勿縱羊與斧，條葉隨敷榮。
山下有流泉，涓涓滴深清。
勿投泥與沙，支派任縱橫。
物爾人亦然，習與性俱成。
位可望賢聖，教乃始孩嬰。
五典敘千古，一編粹群英。
屬辭不厭巧，立義不厭精。
金玉二三子，源委諸老生。
寒燈讀未竟，眵眼開雙明。
惜哉書晚出，會使世盛行。
價知貴洛紙，報愧乏齊瓊。